4 หุ้นชิ้นส่วนอิเล็กทรอนิกส์เด่น งานเซ็นเซอร์รถยนต์หนุนธุรกิจ
4 หุ้นชิ้นส่วนอิเล็กทรอนิกส์เด่น งานเซ็นเซอร์รถยนต์หนุนธุรกิจ
12 เม.ย. 2560

บล.กสิกรไทย ระบุในบทวิเคราะห์วันนี้ (11 เม.ย.) ว่า กลุ่มชิ้นส่วนอิเล็กทรอนิกส์ ยังคงน้ำหนักการลงทุน “มากกว่าตลาด” และเลือก KCE เป็น Top pick โดยคาดว่าความต้องการเซ็นเซอร์ในรถยนต์จะเติบโตแข็งแกร่งถึง 13.1% ในปี 2560 มาอยู่ที่ 112 ล้านชิ้น และคิดเป็นมูลค่าตลาดที่ 27.0 พันลบ. (+8.6% เทียบช่วงเดียวกันของปีก่อน) เนื่องจากแนวโน้มการใช้เทคโนโลยีเพื่อความปลอดภัยและสะดวกสบายของผู้ใช้รถในรถยนต์รุ่นใหม่ๆที่สูงขึ้น
โดยได้ประเมินว่าจำนวนเซ็นเซอร์ต่อคันจะเพิ่มขึ้นเป็น 56-60 ชิ้น จากเดิมที่ 50 ชิ้น และมองว่าตลาดชิ้นส่วนอิเล็กทรอนิกส์ยานยนต์จะเป็นปัจจัยขับเคลื่อนการเติบโตหลักของกลุ่มในปี 2560-62 คาด KCE และ HANA จะได้ประโยชน์จากแนวโน้มนี้มากที่สุดเนื่องจาก 1) รายได้ของ KCE กว่า 70% มาจากอุตสาหกรรมรถยนต์ และ 2) รายได้ของ HANA ราว 13-14% มาจากยอดขาย IC เพื่อทำ Sensor ในรถยนต์ ยังคงคำแนะนำ “ซื้อ” KCE และ คำแนะนำ “ถือ” DELTA กับ SVI แต่ปรับลดคำแนะนำของ HANA เป็น “ถือ” จาก “ซื้อ” เนื่องจากราคาหุ้นได้ปรับตัวเพิ่มขึ้นถึงราคาเป้าหมายของเราแล้ว